Man steek swanger vrou (28) dood oor geld | Netwerk24
Deur André Damons 20 Januarie 2020 17:43
'n Jong man van Thabong, Welkom, sal eersdaags hier in die landdroshof verskyn nadat hy Maandag glo 'n swanger vrou met 'n mes doodgesteek het.
Die 24-jarige man is in hegtenis geneem kort nadat die 28-jarige vrou se lyk in haar kêrel se plakkershut gevind is.
Volgens Motantsi Makhele, provinsiale polisiewoordvoerder, het die kêrel sy broer omstreeks 10:00 hospitaal toe gebring en haar alleen in die plakkershut gelos.
Voor hul vertrek het hy 'n vriend by die hek raakgeloop wat hom R20 gevra het. Die kêrel het die vriend R10 gegee en onderneem om hom die res van die geld te gee wanneer hy van die hospitaal af terugkom.
Die mans is saam daar weg. Die vriend het kort daarna teruggekeer en glo die man se swanger meisie met 'n mes aangeval. Hy het haar verskeie kere gesteek en met van haar kêrel se klere gevlug.
Volgens Makhele het die kêrel se ma onraad vermoed toe sy die man by die huis sien uitkom. Sy het ondersoek gaan instel en bloed in die huis gesien.
Die ma het die polisie ontbied, waarna op die lyk afgekom is.
Die verdagte is kort daarna aangekeer en die mes, vermoedelik die moordwapen, asook bebloede klere is glo in sy besit gevind.
Hy sal op 'n aanklag van moord in die hof verskyn.
Lt.genl. Baile Motswenyane, Vrystaatse polisiehoof, het inwoners geloof vir hul samewerking wat tot die inhegtenisneming van die verdagte gelei het.